Document ID: 32008D0901

SKLEP SVETA 2008/901/SZVP
z dne 2. decembra 2008
o neodvisni mednarodni preiskavi spora v Gruziji
SVET EVROPSKE UNIJE JE -
ob upoštevanju Pogodbe o Evropski uniji in zlasti členov 13(3) in 23(1) Pogodbe,
ob upoštevanju naslednjega:
(1)
Evropski svet je 1. septembra 2008 izrazil pripravljenost Evropske unije, da z ustreznimi ukrepi podpre vsa prizadevanja za miroljubno in trajno rešitev spora v Gruziji ter podpre ukrepe za krepitev zaupanja.
(2)
Svet je 15. septembra 2008 podprl zamisel o neodvisni mednarodni preiskavi spora v Gruziji.
(3)
Za vodjo preiskovalne misije bi bilo primerno imenovati go. Heidi TAGLIAVINI -
SKLENIL:
Člen 1
Vodja neodvisne mednarodne preiskovalne misije in pooblastila
1. Za vodjo neodvisne mednarodne preiskovalne misije spora v Gruziji, v nadaljnjem besedilu „preiskovalna misija“, se za obdobje od 2. decembra 2008 do 31. julija 2009 imenuje ga. Heidi TAGLIAVINI.
2. Namen preiskovalne misije je preiskava vzrokov in poteka spora v Gruziji, tudi s stališča mednarodnega prava (1), humanitarnega prava in človekovih pravic, ter obtožb, izrečenih v tem sporu (2). Okvir te preiskave, tako prostorski kot časovni, bo začrtan dovolj široko, da bo omogočal ugotovitev vseh možnih vzrokov spora. Izsledki preiskave bodo v obliki poročila predloženi stranem v sporu ter Svetu, Organizaciji za varnost in sodelovanje v Evropi (OVSE) in Organizaciji združenih narodov (OZN).
3. Vodja misije je odgovoren za izvedbo preiskovalne misije. Popolnoma neodvisno določi delovne postopke in metode preiskovalne misije, kakor tudi vsebino poročila iz odstavka 2.
Člen 2
Financiranje
1. Referenčni finančni znesek za kritje odhodkov, povezanih z izvajanjem preiskovalne misije, za obdobje od 2. decembra 2008 do 31. julija 2009 znaša 1 600 000 EUR.
2. Odhodki, ki se financirajo iz zneska, določenega v odstavku 1, so upravičeni od 2. decembra 2008.
3. Odhodki se upravljajo v skladu s postopki in pravili, ki se uporabljajo za splošni proračun Evropskih skupnosti. Njihovo upravljanje se uredi s pogodbo med vodjo preiskovalne misije in Komisijo.
4. Vodja preiskovalne misije glede vseh odhodkov odgovarja Komisiji.
Člen 3
Sestava preiskovalne misije
Sestavo preiskovalne misije določi njen vodja. Sestavljajo jo priznani strokovnjaki, med drugim pravniki, zgodovinarji, vojaško osebje in strokovnjaki s področja človekovih pravic.
Člen 4
Ocena
Svet pred 31. julijem 2009 oceni izvajanje tega sklepa.
Člen 5
Začetek učinkovanja in prenehanje veljavnosti
Ta sklep začne učinkovati na dan sprejetja.
Veljati preneha 31. julija 2009.
Člen 6
Objava
Ta sklep se objavi v Uradnem listu Evropske unije.
V Bruslju, 2. decembra 2008

Labels: 18
13
15
5